Diari Oficial de la Generalitat Valenciana


Sumari del DOGV 3745, del 09-05-2000 (2000/2912)

RESOLUCIÓ de 6 de març de 2000, del president de la Comissió Territorial d'Urbanisme, per la qual es publica l'Acord de la citada comissió de 7 d'abril de 1999, relativa a l'aprovació definitiva de la modificació puntual del Pla General d'Ordenació Urbana de Crevillent a la zona del Parc Nou.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3745

Data del DOGV
:   09-05-2000

Secció del DOGV
:   III. CONVENIS I ACTES - F) MODIFICACIONS PRESSUPOSTÀRIES

Número del document
:   2000/2912


Data del document
:   06-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Crevillent
    * pla d'urbanisme

RESOLUCIÓ de 6 de març de 2000, del president de la Comissió Territorial d'Urbanisme, per la qual es publica l'Acord de la citada comissió de 7 d'abril de 1999, relativa a l'aprovació definitiva de la modificació puntual del Pla General d'Ordenació Urbana de Crevillent a la zona del Parc Nou. [2000/A2912]
  
Vist l'expedient de referència i de conformitat amb els següents:
  
Antecedents de fet
  
1. L'Ajuntament, en la sessió plenària de 24 de novembre de 1998, acordà la seua aprovació provisional, després de complir els tràmits d'exposició pública, mitjançant anuncis apareguts en el Diari Oficial de la Generalitat Valenciana, d'1 de setembre de 1997, i en un dels diaris de major difusió provincial el 27 de maig de 1998, i no s'han presentat al·legacions.
  
L'expedient fou presentat a concert previ amb la conselleria, i és objecte de la Resolució del director general d'Urbanisme i Ordenació Territorial el 12 de desembre de 1997, i s'assenyala a l'Ajuntament la necessitat de corregir una sèrie d'observacions.
  
2. La documentació està integrada per memòria informativa i justificativa, estudi comparatiu i plans d'informació i d'ordenació proposada.
  
3. El present expedient té per objecte millorar l'ordenació a la zona del Parc Nou per a una major adequació a l'entorn existent i un millor equipament públic. Així, es proposa reordenar els volums, amb el canvi de la tipologia d'edificació tancada a bloc obert, i que s'augmenta l'alçària edificable, sense alterar l'edificabilitat total. S'augmenta la superfície destinada a espais lliures.
  
Es justifica la proposta per l'existència d'un edifici de 8 alçàries en la confluència del passeig d'Elx amb la carretera de l'Estació de Ferrocarril. Edifici que, d'altra banda, està fora d'ordenació ja que l'alçària màxima permesa hui a Crevillent és de 6 alçàries. Hi ha també en l'àmbit de la modificació un edifici de 5 plantes, seu de la Cruz Roja.
  
Amb el fi d'harmonitzar aquests dos edificis descrits, passen en les altres zones de 4 o 6 plantes a 7 o 9 plantes.
  
Consideracions tecnicojurídiques
  
1. La tramitació efectuada fins a la data per l'Ajuntament es considera, en línies generals, correcta, de conformitat amb allò que s'ha disposat en els articles 38 i 55 de la Llei Reguladora de l'Activitat Urbanística.
  
2. La documentació aportada es considera completa, de conformitat amb allò que s'ha disposat en els articles 27 i concordants de la Llei Reguladora de l'Activitat Urbanística.
  
3. Les determinacions contingudes en el present expedient es consideren, en línies generals, correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. No obstant això, s'haurà d'aportar la documentació aclaridora dels aspectes següents:
  
- La necessitat de revisar el quadre comparatiu d'edificabilitats abans i després de la modificació, de forma que es justifique que no es produeix increment d'aprofitament lucratiu privat d'acord amb allò que s'ha manifestat per l'Ajuntament en el si de la Comissió Territorial d'Urbanisme.
  
- Així mateix, s'haurà de corregir l'error detectat entre el pla cadastral i el de superfícies i alineacions. Així, la diferència existent a la superfície afectada per la modificació segons el pla cadastral aportat és de 13.739,92 m2 i segons el pla de superfícies i alineacions és de 14.835,66 m2 quan en aquest últim no s'inclou la superfície del vial interior.
  
4. La Comissió Territorial d'Urbanisme, a proposta del subsecretari d'Urbanisme i Ordenació Territorial, és l'òrgan competent per a l'aprovació de les modificacions puntuals de municipis menors de 50.000 habitants, de conformitat amb allò que s'ha disposat en els articles 55.1 i 39 de la Llei Reguladora de l'Activitat Urbanística, en relació amb els articles 6.d, 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats, la Llei de Règim Jurídic de les Administracions Públiques i del Procediment Administratiu Comú i la resta de disposicions de pertinent aplicació, la Comissió Territorial d'Urbanisme acorda:
  
Aprovar definitivament la modificació puntual del Pla General d'Ordenació Urbana de Crevillent a la zona del Parc Nou, encara que se supedita la seua publicació i, en conseqüència, la seua eficàcia, al fet que s'esmenen les observacions assenyalades en la consideració tecnicojurídica tercera.
  
Amb data 10 de febrer de 2000, el president de la Comissió Territorial d'Urbanisme, resolgué:
  
Vist l'acord adoptat per la Comissió Territorial d'Urbanisme en sessió de 7 d'abril de 1999, pel qual s'aprovà definitivament l'expedient de referència, i que se supedita la seua publicació al compliment de certes condicions, així com la documentació presentada per l'Ajuntament amb data 4 de gener de 2000 que completa en tots els seus aspectes el referit acord de la comissió resolc:
  
Ordenar la immediata publicació del referit acord d'aprovació definitiva en el Diari Oficial de la Generalitat Valenciana, a l'efecte de la seua entrada en vigor, de conformitat amb allò que s'ha disposat en l'article 59, apartats 2 i 4 de la Llei 6/1994 de 15 de novembre, de la Generalitat Valenciana Reguladora de l'Activitat Urbanística. La publicació de l'aprovació definitiva excusa la seua notificació individualitzada.
  
Contra el present acord, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports, en el termini d'un mes, segons disposen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 14.2 del Reglament dels Òrgans Urbanístics de la Generalitat Valenciana, aprovat per Decret 77/96, de 16 d'abril, del Consell.
  
Alacant, 6 de març de 2000. El president de la Comissió Territorial d'Urbanisme: José María Benlliure Moreno.